<classify> KATIKA kukabiliana na utoro na mimba kwa wanafunzi, serikali imekuja na mikakati kadhaa ya kukabiliana na tatizo hilo, ikiwa ni pamoja na kukamilisha mwongozo kwa ajili ya kuimarisha unasihi shuleni kuanzia mwaka huu.Akizungumza na HabariLEO, Naibu Katibu Mkuu, Ofisi ya Rais Tawala za Mikoa na Serikali za Mitaa anayeshughulikia elimu, Gerald Mweli, amesema baada ya kukamilika kwa mwongozo huo, wataanza kutoa mafunzo maalumu kwa walimu wawili kila shule ya jinsi ya kuendesha elimu ya unasihi hususan kwa watoto wa kike wanapoanza kupevuka.Tumepanga kuanza na walimu wawili kila shule ili kuhakikisha watoto wanapatiwa elimu ya jinsi ya kuepuka vishwawishi na kujilinda ili kuepuka mimba za utotoni na kukatishwa masomo yao.Hii programu tunaianzisha makusudi na Serikali ya Awamu ya Tano imeamua kulitekeleza hili ili kuhakikisha tunapunguza mimba za utotoni na kuhakikisha mtoto wa kike anapoanza shule anamaliza, amesema.Mweli alisema mkakati wa pili ni ujenzi wa mabweni na kuwa mpaka sasa mabweni yaliyojengwa nchi nzima asilimia 90 ni ya wanafunzi wa kike.Tumejenga mabweni mengi sana katika maeneo mbalimbali na asilimia 90 ya mabweni yaliyojengwa ni ya watoto wa kike, kwa kadiri itakavyowezekana serikali inataka kuhakikisha mtoto wa kike yuko salama, hasa kwenye maeneo ambayo watoto wa kike wanatembea umbali mrefu, alisema.Mweli alisema lengo la serikali ni kuhakikisha ifikapo mwaka 2025 maeneo yote ambayo ni hatarishi kwa wanafunzi wanapatiwa nafasi ya kuishi shuleni.Ndani ya miaka mitatu, tumetumia takribani Sh bilioni 45 kwa kazi ya ujenzi wa mabweni ya watoto wa kike, sisi kama serikali malengo yetu ni kuhakikisha mtoto hapati mimba.Hatutaki kuzungumzia suala la mwanafunzi aliyepata mimba kurudi shuleni, hapana, serikali inataka mwanafunzi asipate mimba kabisa, kwani tafiti zinasema hata akirudi shuleni anashindwa kuendelea vyema na masomo kutokana na athari za kisaikolojia, alisema na kuongeza:Serikali hii kwa kuwapenda sana watoto wa kike, mpango wetu ni kwamba hakuna mimba kwa watoto wa kike, tumefanya hivyo kwani tumetumia zaidi ya Sh bilioni 45 ndani ya miaka mitatu kujenga mabweni kwa ajili ya watoto wa kike ili kuwakinga na vishawishi.Alisema pamoja na kuwaepusha na vishawishi kwa kujenga mabweni, lakini pia serikali inawajengea uwezo wa kutambua na kukabiliana na changamoto zinazowazunguka na ndio maana inamalizia mwongozo ambao utakapokamilika utatoa mafunzo kwa walimu ili kuhakikisha watoto hao wanapata malezi shuleni.  <topic>: KITAIFA 